Csomós Petra, az ELTE TTK Alkalmazott Analízis és Számításmatematikai Tanszékének docense,

2008-ban szerzett PhD fokozatot Faragó István doktoranduszaként. Ezután néhány évig

posztdoktorként az Innsbrucki Egyetemen dolgozott, majd 2015-ben visszatért, és ezt

követően 2022-ben habilitált. Kutatási területe a parciális differenciálegyenletek numerikus
megoldása, azon belül is operátorszeletelési eljárásokkal, exponenciális és Magnus-integrátorokkal,
valamint az ehhez kapcsolódó operátorfélcsoport-elmélettel foglalkozik. Mintegy 40 publikációjára

200 hivatkozást kapott.

Petra az oktatási feladatokból mindig sokat vállalt. Igyekezett a matematikát megszerettetni
azokkal is, akik nem a matematika alapszakon folytatták tanulmányaikat: a földtudomány és
környezettan alapszakon több éven át tartotta a matematika évfolyam-előadásokat. Ezzel
párhuzamosan a matematika alapszakosoknak szóló ’’Folytonos modellezés’’ tárgy anyagát is
kidolgozta, amely az érintett hallgatók körében nagyon népszerű lett. Ennek kapcsán sok
szakdolgozat született az irányításával. A matematika alapszakos Differenciálegyenletek tárgy
oktatását is több féléve sikeresen végzi. Mindezek során a hallgatókkal nagyon jó kapcsolatot alakított
ki érdekes, gyakorlati példákkal, lendületes, fiatalos előadásmóddal hozta közelebb ezen területeket

a diákokhoz.

A standard oktatási feladatok kiváló teljesítésén túl az ELTE Matematikai Intézetének nyílt napján

tartott érdekes előadásokat, valamint hasonló feladatot vállalt több éven át a Kutatók éjszakáján is.

Itt ismert matematikai érdekességek mellett modern kutatási irányokat, eredményeket is ismertetett,

az előadások anyaga alapján cikket is közölt a Természet Világa folyóiratban.